Èmi ni Ikú, èmi pàtàkì tí í ṣe ìránńṣẹ́ Olódùmarè, àáké Ọlọ́run Ọba, tí ń gbé àwọn ènìyàn lulẹ̀, tí ń hú gbòǹgbò ẹni ńlá, tí ń gba baba lọ́wọ́ oníbaba, tí ń gba ìyá lọ́wọ́ oníyàá, mo ti gba ọmọ lọ́wọ́ ọlọ́mọ; mo ti gba ènìyàn lọ́wọ́ elénìyàn; mo ti gba ọkọ lọ́wọ́ ọlọ́kọ; mo ti gba ìyàwó lọ́wọ́ oníyàwó, mo ti pín olùfẹ́ ní ìyà; mo ti gba ọ̀rẹ́ lọ́wọ́ ara wọn; mo ti sọ gbajúmọ̀ lẹ́rù kalẹ̀; mo ti mú àyípadà bá olówó; mo ti fẹ́ ojú bọ̀ọ̀kinní kù; àkùkọ ti kọ lẹ́hìn alágbára; mo ti mú arẹwà kúrò lórí ilẹ̀; mo ti sọ àwọn ọlọgbọ́n di èrò inú pósí; mo ti pa ojú àwọn ènìyàn pàtàkì dé, àti gèǹdè, àti àgbàlagbà, ọkùnrin, obìnrin, dúdú, funfun, pupa; gbogbo wọ́n tí ṣubú níwájú mi. Ẹni tí ó ti ń wé gèlè rí, di ẹni tí kò lè wé gèlè mọ́, ẹni tí ó ti ń sọ̀rọ̀ ní àwùjọ, di ẹni tí kò lè sọ̀rọ̀ ní àwújọ; bẹ́ẹ̀ ni nínú ọlá tí Ọlọ́run Ọba fi fún mi mo ti pa àwọn ọmọ aráyé lẹ́kún, mo ti sọ wọ́n di ẹni tí ń gbé ara ṣánlẹ̀, mo ti sọ wọ́n di ẹni tí ń doríkodò, tí ń pòṣé, tí ń sọkún, tí ń sì ń mí ìmí ẹ̀dùn kanlẹ̀, emi náà, ẹbọra pàtàkì ńlá nì, Ikú ẹni tí ilé rẹ́ ń bẹ lágbedemejì ayé òun ọ̀run.
Emi ni Iku, emi pataki ti i se irannse Olodumare, aake Olorun Oba, ti n gbe awon eniyan lule, ti n hu gbongbo eni nla, ti n gba baba lowo onibaba, ti n gba iya lowo oniyaa, mo ti gba omo lowo olomo; mo ti gba eniyan lowo eleniyan; mo ti gba oko lowo oloko; mo ti gba iyawo lowo oniyawo, mo ti pin olufe ni iya; mo ti gba ore lowo ara won; mo ti so gbajumo leru kale; mo ti mu ayipada ba olowo; mo ti fe oju bookinni ku; akuko ti ko lehin alagbara; mo ti mu arewa kuro lori ile; mo ti so awon ologbon di ero inu posi; mo ti pa oju awon eniyan pataki de, ati gende, ati agbalagba, okunrin, obinrin, dudu, funfun, pupa; gbogbo won ti subu niwaju mi. Eni ti o ti n we gele ri, di eni ti ko le we gele mo, eni ti o ti n soro ni awujo, di eni ti ko le soro ni awujo; bee ni ninu ola ti Olorun Oba fi fun mi mo ti pa awon omo araye lekun, mo ti so won di eni ti n gbe ara sanle, mo ti so won di eni ti n dorikodo, ti n pose, ti n sokun, ti n si n mi imi edun kanle, emi naa, ebora pataki nla ni, Iku eni ti ile re n be lagbedemeji aye oun orun.